Document ID: 32015R0514

Title and Content:
ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/514 ΤΗΣ ΕΠΙΤΡΟΠΉΣ της 18ης Δεκεμβρίου 2014 σχετικά με τις πληροφορίες που πρέπει να παρέχονται από τις αρμόδιες αρχές στην Ευρωπαϊκή Αρχή Κινητών Αξιών και Αγορών, σύμφωνα με το άρθρο 67 παράγραφος 3 της οδηγίας 2011/61/ΕΕ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2011/61/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με τους διαχειριστές οργανισμών εναλλακτικών επενδύσεων και για την τροποποίηση των οδηγιών 2003/41/ΕΚ και 2009/65/ΕΚ και των κανονισμών (ΕΚ) αριθ. 1060/2009 και (ΕΕ) αριθ. 1095/2010 (1), και ιδίως το άρθρο 67 παράγραφος 5, Εκτιμώντας τα ακόλουθα: (1) Είναι αναγκαίο να καθοριστεί το περιεχόμενο των πληροφοριών που οι αρμόδιες αρχές των κρατών μελών πρέπει να παρέχουν στην Ευρωπαϊκή Αρχή Κινητών Αξιών και Αγορών (ΕΑΚΑΑ) σε τριμηνιαία βάση, σύμφωνα με το άρθρο 67 παράγραφος 3 της οδηγίας 2011/61/ΕΕ, ώστε να καταστεί δυνατό να εκτιμηθούν η λειτουργία του διαβατηρίου για τους διαχειριστές οργανισμών εναλλακτικών επενδύσεων της ΕΕ (ΔΟΕΕ της ΕΕ) που διαχειρίζονται ή προωθούν εμπορικά οργανισμούς εναλλακτικών επενδύσεων της ΕΕ (ΟΕΕ της ΕΕ) στην Ένωση, οι όροι λειτουργίας των ΟΕΕ και των διαχειριστών τους και ο δυνητικός αντίκτυπος της επέκτασης του διαβατηρίου. (2) Είναι σημαντικό να διασφαλιστεί ότι οι πληροφορίες που παρέχονται από τις αρμόδιες αρχές είναι συναφείς και μπορούν να στηρίξουν τεκμηριωμένη εκτίμηση. Όλες οι αρμόδιες αρχές θα πρέπει, επομένως, να παρέχουν πληροφορίες που να καθιστούν δυνατή τη συνεπή εκτίμηση σε ολόκληρη την Ένωση, διατηρώντας παράλληλα τη δυνατότητα παροχής τυχόν συμπληρωματικών πληροφοριών που ενδεχομένως θα θεωρούσαν χρήσιμες για την εκτίμηση της συνολικής λειτουργίας του διαβατηρίου ΕΕ και των εθνικών κανόνων που διέπουν τις ιδιωτικές τοποθετήσεις, καθώς και του αντικτύπου που θα είχε ενδεχομένως η επέκταση του διαβατηρίου σε οργανισμούς και διαχειριστές τρίτων χωρών. Προκειμένου να διασφαλιστεί η άμεση εφαρμογή ενιαίου συνόλου απαιτήσεων υποβολής στοιχείων για όλες τις αρμόδιες αρχές, είναι απαραίτητο να θεσπιστούν κανόνες σχετικά με τις πληροφορίες που πρέπει να παρέχονται στην ΕΑΚΑΑ με τη μορφή κανονισμού. (3) Για την εκτίμηση της χρήσης του διαβατηρίου ΕΕ, είναι σημαντικό να συγκεντρωθούν ποσοτικά δεδομένα σχετικά με τους ΔΟΕΕ και τους ΟΕΕ οι οποίοι χρησιμοποιούν τα διαβατήρια που προβλέπονται στα άρθρα 32 και 33 της οδηγίας 2011/61/ΕΕ, δεδομένα σχετικά με τις δικαιοδοσίες όπου λαμβάνουν χώρα οι διασυνοριακές δραστηριότητες, καθώς και σχετικά με τα είδη διασυνοριακών δραστηριοτήτων. (4) Η αποτελεσματική συνεργασία μεταξύ των αρμόδιων αρχών αποτελεί θεμελιώδη πτυχή της συνολικής λειτουργίας του διαβατηρίου ΕΕ. Για την εκτίμηση της αποτελεσματικότητας, είναι απαραίτητη η συλλογή πληροφοριών σχετικά με τη συνεργασία μεταξύ των αρμόδιων αρχών στο πλαίσιο της άσκησης των αρμοδιοτήτων τους, σύμφωνα με τα άρθρα 45 και 50 της οδηγίας 2011/61/ΕΕ. Αυτό σημαίνει ότι πρέπει να εκτιμηθούν οι περιπτώσεις όπου τέθηκαν σε εφαρμογή οι διάφορες αρμοδιότητες, τα πρόσφορα μέτρα που λήφθηκαν, καθώς και η αποτελεσματικότητα της συνεργασίας όσον αφορά το χρονοδιάγραμμα, τη συνάφεια και τον βαθμό λεπτομέρειας. (5) Το διαβατήριο ΕΕ βασίζεται στο σύστημα κοινοποίησης που προβλέπεται στα άρθρα 32 και 33 της οδηγίας 2011/61/ΕΕ. Ως εκ τούτου, οι αρμόδιες αρχές θα πρέπει να παρέχουν πληροφορίες σχετικά με τη λειτουργία του εν λόγω συστήματος, ιδίως όσον αφορά το χρονοδιάγραμμα, την ομαλότητα, την ποιότητα των πληροφοριών που κοινοποιούνται και τυχόν διαφορές που προκύπτουν από την εφαρμογή του. (6) Προκειμένου να καταστεί δυνατή η αντικειμενική εκτίμηση, οι αρμόδιες αρχές θα πρέπει να υποχρεούνται να παρέχουν πληροφορίες σχετικά με τη λειτουργία του διαβατηρίου και από την άποψη των επενδυτών, ιδίως όσον αφορά τις επιπτώσεις στην προστασία των επενδυτών. Οι αρμόδιες αρχές θα πρέπει να παρέχουν επίσης πληροφορίες σχετικά με καταγγελίες από επενδυτές όσον αφορά τους ΔΟΕΕ ή ΟΕΕ που είναι εγκατεστημένοι σε διαφορετικό κράτος μέλος από εκείνο στο οποίο έχει την έδρα του ο επενδυτής, ερωτήματα επενδυτών σχετικά με την κατανομή των αρμοδιοτήτων μεταξύ των αρμόδιων αρχών από διαφορετικά κράτη μέλη και τυχόν ζητήματα που ανακύπτουν σε σχέση με τις ρυθμίσεις εμπορικής προώθησης. (7) Η εκτίμηση της λειτουργίας του διαβατηρίου πρέπει να λαμβάνει δεόντως υπόψη τον ρόλο της ΕΑΚΑΑ στην επίλυση διαφορών μεταξύ των αρμόδιων αρχών όσον αφορά τη διασυνοριακή διαχείριση ή εμπορική προώθηση. Ως εκ τούτου, οι αρμόδιες αρχές θα πρέπει να κοινοποιούν τις απόψεις τους σχετικά με τη χρησιμότητα, το χρονοδιάγραμμα, την ποιότητα ή τυχόν άλλα ζητήματα που αφορούν τη συμμετοχή της ΕΑΚΑΑ. (8) Για την εκτίμηση της λειτουργίας των ισχυόντων εθνικών καθεστώτων που επιτρέπουν στους ΔΟΕΕ εκτός ΕΕ και στους ΟΕΕ εκτός ΕΕ να δραστηριοποιούνται στα επιμέρους κράτη μέλη, είναι απαραίτητο να είναι γνωστά τα στοιχεία των νομικών πλαισίων που έχουν θεσπίσει τα επιμέρους κράτη μέλη, καθώς και οι ιδιαιτερότητες και οι διαφορές τους σε σύγκριση με τους κανόνες που εφαρμόζονται στους ΔΟΕΕ της ΕΕ και στους ΟΕΕ της ΕΕ. Είναι επίσης σημαντικό να συγκεντρώνονται ποσοτικές πληροφορίες όσον αφορά τον αριθμό των ΟΕΕ εκτός ΕΕ που προωθούνται εμπορικά στα κράτη μέλη και τον αριθμό των ΔΟΕΕ εκτός ΕΕ που διαχειρίζονται ή προωθούν εμπορικά ΟΕΕ στα κράτη μέλη. Οι πληροφορίες αυτές θα πρέπει επίσης να περιλαμβάνουν στοιχεία για μέτρα επιβολής και εποπτείας, καθώς και για συμπληρωματικές πληροφορίες που λαμβάνονται από εποπτικές αρχές τρίτων χωρών, κατόπιν σχετικού αιτήματος. (9) Οι αρμόδιες αρχές θα πρέπει να κοινοποιούν πληροφορίες σχετικά με τυχόν ρυθμίσεις συνεργασίας με εποπτικές αρχές τρίτων χωρών που δεν έχουν ήδη κοινοποιηθεί στην ΕΑΚΑΑ μετά τη συμμετοχή της στη διαπραγμάτευση πολυμερών μνημονίων συνεννόησης. Για να είναι δυνατή η εκτίμηση της λειτουργίας των ρυθμίσεων συνεργασίας, είναι σημαντικό να συγκεντρώνονται πληροφορίες σχετικά με την αποτελεσματικότητα των εν λόγω ρυθμίσεων συνεργασίας, όπως ποσοτικές και ποιοτικές πληροφορίες για τη χρήση των διάφορων εξουσιών που προβλέπονται σε αυτές τις συμφωνίες. Εν προκειμένω περιλαμβάνονται αιτήσεις παροχής πληροφοριών, επιτόπιες επισκέψεις και η ανταλλαγή πληροφοριών. Η αποτελεσματικότητα της συνεργασίας θα πρέπει να εκτιμάται σε σχέση με τη συνάφεια, τον βαθμό λεπτομέρειας, το χρονοδιάγραμμα και την πληρότητα της ληφθείσας συνδρομής. (10) Οι αρμόδιες αρχές θα πρέπει να παρέχουν πληροφορίες σχετικά με τυχόν χαρακτηριστικά καθεστώτος τρίτης χώρας που, de facto ή de jure, δημιουργούν περιορισμούς ή δυσχέρειες στην άσκηση των εποπτικών καθηκόντων αρμόδιας αρχής κράτους μέλους ή στην άμεση λήψη των πληροφοριών από οντότητες εκτός ΕΕ. Επιπλέον, θα πρέπει να συγκεντρώνονται πληροφορίες σχετικά με καταγγελίες επενδυτών, καθώς και σχετικά με τα μέτρα που λαμβάνονται από τις αρμόδιες αρχές ως απάντηση στις καταγγελίες αυτές. (11) Η εκτίμηση της αλληλεπίδρασης μεταξύ των δύο συστημάτων για τη διαχείριση ή την εμπορική προώθηση ΟΕΕ θα πρέπει να βασίζεται σε αποδεικτικά στοιχεία που αντικατοπτρίζουν τη συνολική κατάσταση στην εσωτερική αγορά, καθώς και στις βραχυπρόθεσμες και μακροπρόθεσμες εκτιμήσεις όσον αφορά την εξέλιξη της αγοράς, συμπεριλαμβανομένων της πιθανής διατάραξης της αγοράς ή των στρεβλώσεων του ανταγωνισμού. Οι εκτιμήσεις θα πρέπει να γίνονται με βάση στοιχεία που να αποδεικνύουν κατά πόσον υπάρχουν ισότιμοι όροι ανταγωνισμού μεταξύ των κρατών μελών και επιμέρους τρίτων χωρών, για παράδειγμα σε ό,τι αφορά την κανονιστική επιβάρυνση, τους όρους ανταγωνισμού ή την εποπτεία. Οι αρμόδιες αρχές θα πρέπει να παρέχουν συγκεκριμένες πληροφορίες για γενικά ή ειδικά ζητήματα που αφορούν επιμέρους τρίτες χώρες και να αναφέρουν τις αιτίες που τα προκαλούν. (12) Όταν υποβάλλουν πληροφορίες για πιθανή διατάραξη της αγοράς και πιθανές στρεβλώσεις του ανταγωνισμού, οι αρμόδιες αρχές θα πρέπει να λαμβάνουν υπόψη όλους τους οργανισμούς συλλογικών επενδύσεων και τους διαχειριστές τους. Είναι σημαντικό να προσδιοριστεί αν και κατά πόσο ενδέχεται να επηρεαστούν από την καθιέρωση διαβατηρίου τρίτης χώρας τόσο οι ΟΕΕ της ΕΕ όσο και οι οργανισμοί συλλογικών επενδύσεων σε κινητές αξίες που έχουν ιδρυθεί δυνάμει της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου (2), καθώς και οι διαχειριστές τους. Αυτό είναι ιδιαίτερα σημαντικό, δεδομένου ότι ο ορισμός των ΔΟΕΕ εκτός ΕΕ στην οδηγία 2011/61/ΕΕ καλύπτει όλους τους οργανισμούς συλλογικών επενδύσεων που είναι εγκατεστημένοι σε τρίτες χώρες, συμπεριλαμβανομένων εκείνων που θα υπόκειντο στην οδηγία 2009/65/ΕΚ, εάν ήταν εγκατεστημένοι σε κράτος μέλος. Επιπλέον, προκειμένου να καταστεί δυνατή η εκτίμηση του συνολικού αντικτύπου στην αγορά, είναι αναγκαίο να προσδιοριστεί ο δυνητικός αντίκτυπος σε άλλους ενδιάμεσους φορείς που δραστηριοποιούνται στον κλάδο της διαχείρισης περιουσιακών στοιχείων, όπως είναι οι θεματοφύλακες ή οι πάροχοι υπηρεσιών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι αρμόδιες αρχές παρέχουν, σύμφωνα με το άρθρο 67 παράγραφος 3 της οδηγίας 2011/61/ΕΕ, τις ακόλουθες πληροφορίες στην Ευρωπαϊκή Αρχή Κινητών Αξιών και Αγορών (ΕΑΚΑΑ): α) πληροφορίες σχετικά με τη λειτουργία του διαβατηρίου ΕΕ για τους διαχειριστές οργανισμών εναλλακτικών επενδύσεων (ΔΟΕΕ) της ΕΕ που διαχειρίζονται και/ή προωθούν εμπορικά οργανισμούς εναλλακτικών επενδύσεων (ΟΕΕ) της ΕΕ, όπως προβλέπεται στα άρθρα 2 έως 7· β) πληροφορίες σχετικά με τη λειτουργία της εμπορικής προώθησης ΟΕΕ εκτός ΕΕ από ΔΟΕΕ της ΕΕ στα κράτη μέλη και με τη διαχείριση και/ή εμπορική προώθηση ΟΕΕ από ΔΟΕΕ εκτός ΕΕ στα κράτη μέλη σύμφωνα με τα ισχύοντα εθνικά καθεστώτα, όπως προβλέπεται στα άρθρα 8-13· γ) πληροφορίες σχετικά με τον αντίκτυπο της λειτουργίας των συστημάτων που αναφέρονται στα στοιχεία α) και β) της παρούσας παραγράφου, όπως προβλέπεται στο άρθρο 14. Άρθρο 2 Όσον αφορά τη χρήση του διαβατηρίου, οι αρμόδιες αρχές παρέχουν τις ακόλουθες πληροφορίες: α) τον αριθμό των ΔΟΕΕ της ΕΕ που έχουν λάβει άδεια, σύμφωνα με το άρθρο 7 της οδηγίας 2011/61/ΕΚ· β) τον αριθμό των ΔΟΕΕ της ΕΕ που προωθούν εμπορικά μερίδια ή μετοχές ΟΕΕ της ΕΕ, σύμφωνα με το άρθρο 32 της οδηγίας 2011/61/ΕΕ, τον αριθμό των ΟΕΕ της ΕΕ και τμημάτων των ΟΕΕ που προωθούνται εμπορικά, σύμφωνα με το άρθρο 32 της οδηγίας 2011/61/ΕΕ, και τη λεπτομερή ανάλυση ανά κράτος μέλος καταγωγής και κράτος μέλος υποδοχής· γ) τον αριθμό των ΔΟΕΕ της ΕΕ που διαχειρίζονται ΟΕΕ της ΕΕ, σύμφωνα με το άρθρο 33 της οδηγίας 2011/61/ΕΕ, τον αριθμό των ΟΕΕ της ΕΕ που υπόκεινται σε διαχείριση, σύμφωνα με το άρθρο 33 της οδηγίας 2011/61/ΕΕ, και τη λεπτομερή ανάλυση ανά κράτος μέλος καταγωγής και κράτος μέλος υποδοχής· δ) τον αριθμό των ΔΟΕΕ της ΕΕ που διαχειρίζονται ΟΕΕ της ΕΕ εγκατεστημένους σε άλλα κράτη μέλη, σύμφωνα με το άρθρο 33 της οδηγίας 2011/61/ΕΕ, μέσω της ίδρυσης υποκαταστήματος και τον αριθμό των ΔΟΕΕ της ΕΕ που διαχειρίζονται άμεσα ΟΕΕ της ΕΕ εγκατεστημένους σε άλλα κράτη μέλη, σύμφωνα με το άρθρο 33 της οδηγίας 2011/61/ΕΕ. Άρθρο 3 Όσον αφορά τα προβλήματα που ανακύπτουν σε σχέση με την αποτελεσματική συνεργασία μεταξύ των αρμόδιων αρχών, οι αρμόδιες αρχές παρέχουν τις ακόλουθες πληροφορίες: α) τον αριθμό των περιπτώσεων στις οποίες αρμόδια αρχή κοινοποίησε στην αρμόδια αρχή του κράτους μέλους καταγωγής του ΔΟΕΕ κατάσταση όπως αυτή που περιγράφεται στο άρθρο 45 παράγραφος 5 της οδηγίας 2011/61/ΕΕ, αναφέροντας το είδος της κατάστασης· β) τον αριθμό των περιπτώσεων στις οποίες αρμόδια αρχή, αφού ενημερώθηκε, όπως περιγράφεται στο άρθρο 45 παράγραφος 5 της οδηγίας 2011/61/ΕΕ από την αρμόδια αρχή του κράτους μέλους υποδοχής, έλαβε τα μέτρα που προβλέπονται στο άρθρο 45 παράγραφος 5 της εν λόγω οδηγίας, αναφέροντας το είδος των ληφθέντων μέτρων· γ) τον αριθμό των περιπτώσεων στις οποίες αρμόδια αρχή, αφού κοινοποίησε στην αρμόδια αρχή του κράτους μέλους καταγωγής του ΔΟΕΕ κατάσταση όπως αυτή που περιγράφεται στο άρθρο 45 παράγραφος 5 της οδηγίας 2011/61/ΕΕ, έλαβε τα μέτρα που προβλέπονται στο άρθρο 45 παράγραφος 5 της εν λόγω οδηγίας, αναφέροντας το είδος των ληφθέντων μέτρων· δ) τον αριθμό των περιπτώσεων στις οποίες αρμόδια αρχή κοινοποίησε στην αρμόδια αρχή του κράτους μέλους καταγωγής του ΔΟΕΕ κατάσταση όπως αυτή που περιγράφεται στο άρθρο 45 παράγραφος 7 της οδηγίας 2011/61/ΕΕ, αναφέροντας το είδος της κατάστασης· ε) τον αριθμό των περιπτώσεων στις οποίες αρμόδια αρχή, αφού ενημερώθηκε, όπως περιγράφεται στο άρθρο 45 παράγραφος 7 της οδηγίας 2011/61/ΕΕ από την αρμόδια αρχή του κράτους μέλους υποδοχής, έλαβε μέτρα σύμφωνα με το άρθρο 45 παράγραφος 7 της εν λόγω οδηγίας, αναφέροντας το είδος των ληφθέντων μέτρων· στ) στον αριθμό των περιπτώσεων στις οποίες αρμόδια αρχή, αφού κοινοποίησε στην αρμόδια αρχή του κράτους μέλους καταγωγής του ΔΟΕΕ κατάσταση όπως αυτή που περιγράφεται στο άρθρο 45 παράγραφος 7 της οδηγίας 2011/61/ΕΕ, έλαβε τα μέτρα που προβλέπονται στο άρθρο 45 παράγραφος 8 της εν λόγω οδηγίας, αναφέροντας το είδος των ληφθέντων μέτρων· ζ) τον αριθμό των κοινοποιήσεων που απεστάλησαν και των κοινοποιήσεων που ελήφθησαν δυνάμει του άρθρο 50 παράγραφος 5 της οδηγίας 2011/61/ΕΕ, αναφέροντας τα μέτρα που ελήφθησαν ως επακόλουθο της κοινοποίησης· η) όσον αφορά τις αιτήσεις παροχής συνδρομής που υποβλήθηκαν από την αρμόδια αρχή: - τον αριθμό και το είδος των αιτήσεων, - τον αριθμό των αιτήσεων που απορρίφθηκαν και τους λόγους της απόρριψης, - τον βαθμό ικανοποίησης όσον αφορά τη ληφθείσα συνδρομή και τις δυσκολίες που ανέκυψαν, - τον μέσο χρόνο που απαιτείται για τη λήψη απάντησης, θ) όσον αφορά τις αιτήσεις παροχής συνδρομής που έλαβε η αρμόδια αρχή από αρμόδιες αρχές σε άλλα κράτη μέλη: - τον αριθμό και το είδος των αιτήσεων, - τον αριθμό των αιτήσεων που απορρίφθηκαν και τους λόγους της απόρριψης, - τον μέσο χρόνο που απαιτείται για τη διαβίβαση απάντησης, ι) τον αριθμό των επιτόπιων εξακριβώσεων ή ερευνών που έχει διενεργήσει η αρμόδια αρχή σε άλλο κράτος μέλος, σύμφωνα με το άρθρο 54 παράγραφος 1 της οδηγίας 2011/61/ΕΕ, και τον αριθμό των αιτήσεων για επιτόπιες εξακριβώσεις ή έρευνες σε άλλο κράτος μέλος που απορρίφθηκαν. Άρθρο 4 Όσον αφορά τα προβλήματα που ανακύπτουν σχετικά με την αποτελεσματική λειτουργία του συστήματος κοινοποίησης που προβλέπεται στα άρθρα 32 και 33 της οδηγίας 2011/61/ΕΕ, οι αρμόδιες αρχές παρέχουν τις ακόλουθες πληροφορίες: α) το μέσο χρονικό διάστημα που μεσολαβεί από την παραλαβή του πλήρους φακέλου κοινοποίησης από ΔΟΕΕ έως την ενημέρωση της αρμόδιας αρχής του κράτους μέλους υποδοχής από την αρμόδια αρχή που παραλαμβάνει τον φάκελο· β) το μέσο χρονικό διάστημα που απαιτείται για να κοινοποιηθεί στον ΔΟΕΕ από την αρμόδια αρχή του κράτους μέλους καταγωγής του ότι μπορεί να αναλάβει διασυνοριακές δραστηριότητες, το οποίο υπολογίζεται από την ημερομηνία διαβίβασης του φακέλου κοινοποίησης στην αρμόδια αρχή του κράτους μέλους υποδοχής· γ) τον αριθμό των αιτήσεων αποσαφήνισης από την αρμόδια αρχή της χώρας υποδοχής σε σχέση με την κοινοποίηση· δ) τον αριθμό των διαφορών στις οποίες εμπλέκονται οι αρμόδιες αρχές του κράτους μέλους καταγωγής και του κράτους μέλους υποδοχής σε σχέση με τη διαδικασία κοινοποίησης. Άρθρο 5 Όσον αφορά τα ζητήματα προστασίας των επενδυτών σε σχέση με ΟΕΕ που προωθούνται εμπορικά ή βρίσκονται υπό διαχείριση από άλλο κράτος μέλος, καθώς και ΟΕΕ που προωθούνται εμπορικά σύμφωνα με το άρθρο 43 της οδηγίας 2011/61/ΕΕ, οι αρμόδιες αρχές παρέχουν τις ακόλουθες πληροφορίες: α) τον αριθμό και το είδος των καταγγελιών από επενδυτές προς την αρμόδια αρχή σε σχέση με ΟΕΕ τους οποίους προωθούν εμπορικά ή διαχειρίζονται ΔΟΕΕ εγκατεστημένοι σε άλλο κράτος μέλος, τους λόγους που αναφέρθηκαν και τον τρόπο με τον οποίο επιλύθηκαν οι εν λόγω καταγγελίες· β) στοιχεία που να αποδεικνύουν την έλλειψη σαφήνειας μεταξύ των επενδυτών όσον αφορά την κατανομή των εποπτικών καθηκόντων μεταξύ των αρμόδιων αρχών της χώρας καταγωγής και της χώρας υποδοχής· γ) τυχόν ζητήματα σχετικά με τη λειτουργία των ρυθμίσεων που πραγματοποιήθηκαν από τον ΔΟΕΕ για την εμπορική προώθηση ΟΕΕ και των ρυθμίσεων που έχουν καθοριστεί για την πρόληψη της εμπορικής προώθησης μεριδίων ή μετοχών του ΟΕΕ στο ευρύ επενδυτικό κοινό, όπως προβλέπεται στο παράρτημα IV στοιχείο η) της οδηγίας 2011/61/ΕΕ. Άρθρο 6 Όσον αφορά τη διαμεσολάβηση της ΕΑΚΑΑ, οι αρμόδιες αρχές παρέχουν πληροφορίες σχετικά με τον βαθμό ικανοποίησης ως προς τη διαμεσολάβηση της ΕΑΚΑΑ σχετικά με θέματα που αφορούν τη λειτουργία του διαβατηρίου για τους ΔΟΕΕ της ΕΕ οι οποίοι διαχειρίζονται και/ή προωθούν εμπορικά ΟΕΕ της ΕΕ. Άρθρο 7 Όσον αφορά την αποτελεσματικότητα της συγκέντρωσης και της ανταλλαγής πληροφοριών σχετικά με την παρακολούθηση συστημικών κινδύνων, οι αρμόδιες αρχές παρέχουν τις ακόλουθες πληροφορίες: α) τον αριθμό των περιπτώσεων όπου η αρμόδια αρχή έλαβε πληροφορίες από άλλη αρμόδια αρχή σε σχέση με την παρακολούθηση συστημικού κινδύνου, προβαίνοντας σε διάκριση μεταξύ: - των επαναλαμβανόμενων πληροφοριών που καθίστανται διαθέσιμες, σύμφωνα με την πρώτη πρόταση του άρθρου 25 παράγραφος 2 της οδηγίας 2011/61/ΕΕ, - της διμερούς ανταλλαγής πληροφοριών σχετικά με σημαντικές πηγές κινδύνου αντισυμβαλλομένων οι οποίες διαβιβάζονται σύμφωνα με τη δεύτερη πρόταση του άρθρου 25 παράγραφος 2 της οδηγίας 2011/61/ΕΕ, - των ad-hoc πληροφοριών που ανταλλάσσονται διμερώς, σύμφωνα με το άρθρο 53 της οδηγίας 2011/61/ΕΚ, β) τον αριθμό των περιπτώσεων όπου η αρμόδια αρχή αντάλλαξε πληροφορίες με άλλη αρμόδια αρχή σε σχέση με την παρακολούθηση συστημικού κινδύνου, προβαίνοντας σε διάκριση μεταξύ: - των πληροφοριών που διαβιβάζονται τακτικά, σύμφωνα με το άρθρο 25 της οδηγίας 2011/61/ΕΚ, - των ad-hoc πληροφοριών που ανταλλάσσονται διμερώς, σύμφωνα με το άρθρο 53 της οδηγίας 2011/61/ΕΚ. Άρθρο 8 Όσον αφορά την εμπορική προώθηση των ΟΕΕ εκτός ΕΕ από ΔΟΕΕ της ΕΕ σύμφωνα με το άρθρο 36 παράγραφος 1 της οδηγίας 2011/61/ΕΕ, οι αρμόδιες αρχές παρέχουν τις ακόλουθες πληροφορίες: α) τις νομικές διατάξεις βάσει των οποίων επιτρέπεται η εν λόγω εμπορική προώθηση, καθώς και περιγραφή των ειδικών όρων που ισχύουν· β) τον αριθμό των ΔΟΕΕ της ΕΕ που έχουν λάβει άδεια από την αρμόδια αρχή να προωθούν εμπορικά ΟΕΕ εκτός ΕΕ στη δικαιοδοσία τους, σύμφωνα με το άρθρο 36 της οδηγίας 2011/61/ΕΕ, και τον αριθμό των ΟΕΕ εκτός ΕΕ που προωθούνται εμπορικά· γ) τον αριθμό των αιτήσεων παροχής πληροφοριών που υποβλήθηκαν από την αρμόδια αρχή σε ΔΟΕΕ της ΕΕ σε σχέση με την εμπορική προώθηση ΟΕΕ εκτός ΕΕ· δ) τα μέτρα επιβολής και εποπτείας ή τις κυρώσεις που επιβλήθηκαν σε ΔΟΕΕ της ΕΕ σε σχέση με την εμπορική προώθηση ΟΕΕ εκτός ΕΕ. Άρθρο 9 Όσον αφορά την εμπορική προώθηση ΟΕΕ από ΔΟΕΕ εκτός ΕΕ σύμφωνα με το άρθρο 42 παράγραφος 1 της οδηγίας 2011/61/ΕΕ, οι αρμόδιες αρχές παρέχουν τις ακόλουθες πληροφορίες: α) τις νομικές διατάξεις βάσει των οποίων επιτρέπεται η εν λόγω εμπορική προώθηση, καθώς και περιγραφή των ειδικών όρων που ισχύουν· β) τον αριθμό των ΔΟΕΕ εκτός ΕΕ που προωθούν εμπορικά ΟΕΕ στη δικαιοδοσία της αρμόδιας αρχής, σύμφωνα με το άρθρο 42 παράγραφος 1 της οδηγίας 2011/61/ΕΕ, και τον αριθμό των ΟΕΕ που προωθούνται εμπορικά· γ) τον αριθμό των αιτήσεων παροχής πληροφοριών που υποβλήθηκαν από την αρμόδια αρχή σε ΔΟΕΕ εκτός ΕΕ σε σχέση με την εμπορική προώθηση ΟΕΕ σύμφωνα με το άρθρο 42 παράγραφος 1 της οδηγίας 2011/61/ΕΕ· δ) τα μέτρα επιβολής και εποπτείας ή τις κυρώσεις που επιβλήθηκαν από την αρμόδια αρχή σε ΔΟΕΕ εκτός ΕΕ σε σχέση με τις υποχρεώσεις που προβλέπονται στα άρθρα 22, 23, 24 και 26 έως 30 της οδηγίας 2011/61/ΕΕ. Άρθρο 10 Όσον αφορά τη διαχείριση ΟΕΕ της ΕΕ από ΔΟΕΕ εκτός ΕΕ σύμφωνα με τα ισχύοντα εθνικά καθεστώτα, οι αρμόδιες αρχές παρέχουν τις ακόλουθες πληροφορίες: α) τις νομικές διατάξεις βάσει των οποίων επιτρέπεται η εν λόγω διαχείριση, καθώς και περιγραφή των ειδικών όρων που ισχύουν· β) τον αριθμό των ΔΟΕΕ εκτός ΕΕ που διαχειρίζονται ΟΕΕ της ΕΕ στη δικαιοδοσία της αρμόδιας αρχής και τον αριθμό των υπό διαχείριση ΟΕΕ της ΕΕ· γ) τον αριθμό των αιτήσεων παροχής πληροφοριών που υποβλήθηκαν από την αρμόδια αρχή σε ΔΟΕΕ εκτός ΕΕ σε σχέση με τη διαχείριση ΟΕΕ της ΕΕ. Άρθρο 11 Όσον αφορά την ύπαρξη και την αποτελεσματικότητα των ρυθμίσεων συνεργασίας με σκοπό την εποπτεία συστημικού κινδύνου μεταξύ της αρμόδιας αρχής κράτους μέλους και της εποπτικής αρχής της τρίτης χώρας, οι αρμόδιες αρχές παρέχουν τις ακόλουθες πληροφορίες σχετικά με: α) την ύπαρξη ρυθμίσεων διμερούς συνεργασίας μεταξύ της αρμόδιας αρχής και των εποπτικών αρχών τρίτων χωρών, πέραν εκείνων που αποτέλεσαν αντικείμενο διαπραγμάτευσης και συμφωνήθηκαν υπό την αιγίδα της ΕΑΚΑΑ και των ενδιαφερόμενων τρίτων χωρών· β) όσον αφορά τις αιτήσεις παροχής πληροφοριών ή συνδρομής που υποβλήθηκαν από την αρμόδια αρχή σε αρχές τρίτης χώρας σύμφωνα με τις ρυθμίσεις συνεργασίας: - τον αριθμό και το είδος των αιτήσεων, - τον αριθμό των αιτήσεων που απορρίφθηκαν και τους λόγους της απόρριψης, - τον βαθμό ικανοποίησης όσον αφορά τη ληφθείσα συνδρομή και τις δυσκολίες που ανέκυψαν, - τον μέσο χρόνο που απαιτείται για τη λήψη απάντησης, γ) τον αριθμό των επιτόπιων επισκέψεων τις οποίες πραγματοποίησε η εποπτική αρχή τρίτης χώρας κατόπιν αιτήσεως και για λογαριασμό της αρμόδιας αρχής, σύμφωνα με τις ρυθμίσεις συνεργασίας, καθώς και τον αριθμό των αιτήσεων για επιτόπιες επισκέψεις που απορρίφθηκαν· δ) τον αριθμό των περιπτώσεων όπου, σύμφωνα με τις ρυθμίσεις συνεργασίας, λήφθηκαν από την εποπτική αρχή της τρίτης χώρας μη ζητηθείσες πληροφορίες σχετικά με: - κάθε γνωστό σημαντικό γεγονός που θα μπορούσε να έχει αρνητικό αντίκτυπο σε εποπτευόμενη οντότητα· - τα μέτρα επιβολής και εποπτείας ή τις κυρώσεις, συμπεριλαμβανομένων της ανάκλησης, της αναστολής ή της τροποποίησης των σχετικών αδειών ή καταχωρίσεων, που αφορούν ή συνδέονται με ΔΟΕΕ εκτός ΕΕ οι οποίοι προωθούν εμπορικά ή διαχειρίζονται ΟΕΕ στη δικαιοδοσία της αρμόδιας αρχής· ε) τον αριθμό των περιπτώσεων όπου η αρμόδια αρχή αντάλλαξε με άλλες αρμόδιες αρχές τις πληροφορίες που έλαβε από εποπτικές αρχές τρίτων χωρών με σκοπό την παρακολούθηση συστημικού κινδύνου, σύμφωνα με τις ρυθμίσεις συνεργασίας. Άρθρο 12 Όσον αφορά τα ζητήματα προστασίας των επενδυτών σε σχέση με την εμπορική προώθηση και τη διαχείριση σύμφωνα με τα ισχύοντα εθνικά καθεστώτα, οι αρμόδιες αρχές παρέχουν τις ακόλουθες πληροφορίες: α) τον αριθμό και το είδος των καταγγελιών επενδυτών προς την αρμόδια αρχή σε σχέση με ΟΕΕ που προωθούνται εμπορικά στην εν λόγω δικαιοδοσία σύμφωνα με το ισχύον εθνικό καθεστώς· β) τα μέτρα επιβολής και εποπτείας ή τις κυρώσεις που επιβλήθηκαν από την αρμόδια αρχή, συμπεριλαμβανομένων της ανάκλησης, της αναστολής ή της τροποποίησης των σχετικών αδειών ή καταχωρίσεων, που αφορούν ή συνδέονται με ΔΟΕΕ εκτός ΕΕ οι οποίοι προωθούν εμπορικά ή διαχειρίζονται ΟΕΕ στη εν λόγω δικαιοδοσία ή με ΟΕΕ εκτός ΕΕ που προωθούνται εμπορικά στην εν λόγω δικαιοδοσία από ΔΟΕΕ της ΕΕ. Άρθρο 13 Όσον αφορά τα στοιχεία του κανονιστικού και εποπτικού πλαισίου τρίτης χώρας που μπορεί να αποτρέπει την αποτελεσματική άσκηση των εποπτικών καθηκόντων από την αρμόδια αρχή, οι αρμόδιες αρχές παρέχουν τις ακόλουθες πληροφορίες σχετικά με: α) προβλήματα ή εμπόδια στην εφαρμογή του κανονιστικού και εποπτικού πλαισίου που αντιμετώπισε η αρμόδια αρχή κατά την άσκηση εποπτικών καθηκόντων σε ΔΟΕΕ εκτός ΕΕ ή σε ΟΕΕ εκτός ΕΕ· β) προβλήματα κατά τη συγκέντρωση πληροφοριών απευθείας από ΔΟΕΕ εκτός ΕΕ. Άρθρο 14 Όσον αφορά τον αντίκτυπο της λειτουργίας των συστημάτων που αναφέρονται στα στοιχεία α) και β) του άρθρου 1, οι αρμόδιες αρχές παρέχουν τις ακόλουθες πληροφορίες: α) αποδεικτικά στοιχεία από τα οποία προκύπτει ότι ΔΟΕΕ που ήταν εγκατεστημένοι στη δικαιοδοσία τους μεταφέρθηκαν σε τρίτες χώρες, παραθέτοντας τα συγκεντρωτικά στοιχεία για τον αριθμό των ΟΕΕ και τα υπό διαχείριση περιουσιακά στοιχεία ανά τρίτη χώρα, καθώς και τους λόγους της εν λόγω μεταφοράς· β) λεπτομερή στοιχεία για τυχόν διαπιστωθείσα ή αναμενόμενη διατάραξη της αγοράς ή στρέβλωση του ανταγωνισμού μεταξύ οργανισμών συλλογικών επενδύσεων της ΕΕ και εκτός ΕΕ, καθώς και μεταξύ διαχειριστών οργανισμών συλλογικών επενδύσεων της ΕΕ και εκτός ΕΕ· γ) αποδεικτικά στοιχεία από τα οποία προκύπτει ότι διαχειριστές οργανισμών συλλογικών επενδύσεων της ΕΕ που είχαν λάβει άδεια στη δικαιοδοσία τους αντιμετώπισαν δυσκολίες ή περιορισμούς κατά την εγκατάστασή τους ή την εμπορική προώθηση οργανισμών συλλογικών επενδύσεων τους οποίους διαχειρίζονται σε οιαδήποτε τρίτη χώρα, διευκρινίζοντας την τρίτη χώρα· δ) αποδεικτικά στοιχεία από τα οποία προκύπτουν υφιστάμενες δυσκολίες ή περιορισμοί σε τρίτες χώρες που έχουν ως αποτέλεσμα να αποτρέπουν διαχειριστές οργανισμών συλλογικών επενδύσεων της ΕΕ οι οποίοι έχουν λάβει άδεια στη δικαιοδοσία τους να αποφασίσουν να εγκατασταθούν ή να προωθήσουν εμπορικά οργανισμούς συλλογικών επενδύσεων τους οποίους διαχειρίζονται σε οιαδήποτε τρίτη χώρα, διευκρινίζοντας την τρίτη χώρα· ε) πληροφορίες σχετικά με κάθε άλλη γενική ή ειδική δυσκολία που αντιμετωπίζουν οι διαχειριστές οργανισμών συλλογικών επενδύσεων της ΕΕ κατά την εγκατάστασή τους ή την εμπορική προώθηση οργανισμών συλλογικών επενδύσεων τους οποίους διαχειρίζονται σε τρίτες χώρες, διευκρινίζοντας την τρίτη χώρα. Άρθρο 15 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Δεκεμβρίου 2014.

Classification Labels:
1079
588
1076

Label Descriptions:
{"1079": "Πιστωτική αγορά", "588": "ΔΗΜΟΣΙΟΝΟΜΙΚΑ", "1076": "Χρηματοπιστωτικοί οργανισμοί"}

EuroVoc IDs (Original): 1804
1488
5769
929
1452
1630
4488

EuroVoc IDs (Expanded): 1804
1488
5769
929
1452
1630
4488

Dataset Source: meu

Split: test